# Inn Jhesus namen heben wir an

Textdaten :
| Autor: | Unbekannt |
| Illustrator: | {{{ILLUSTRATOR}}} |
| Titel: | Inn Jhesus namen heben wir an |
| Untertitel: | |
| aus: | Eyn Enchiridion oder Handbuchlein/ eynem yetzlichen Christen fast nutzlich bey sich zuhaben.... |
| Herausgeber: | |
| Auflage: | |
| Entstehungsdatum: | |
| Erscheinungsdatum: | 1524 |
| Verlag: | Vorlage:none |
| Drucker: | {{{DRUCKER}}} |
| Erscheinungsort: | Erfurt |
| Übersetzer: | |
| Originaltitel: | |
| Originalsubtitel: | |
| Originalherkunft: | |
| Quelle: | Scan auf Commons |
| Kurzbeschreibung: | Kirchenlied |
| Artikel in der Wikipedia ||
| Eintrag in der GND: {{{GND}}} ||
| Bild ||
| Enchiridion geistlicher Gesänge 44.jpg ||
| Bearbeitungsstand ||
| fertig ||
| Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du hier: Hilfe ||
| [[index:|Indexseite]] | |
Inn Jhesus namen heben wir an / das best das wir gelernet han / von gottes wort zu syngen /
hört zu yr frawen vnd yr man /
wie man die selikeit sol gewinnen
Der glaub thut sölchs allermeist /
darynnen wirt geben der heilig geyst / wer gottes wort thut glauben / wie ynn der zwelffbotten Buch geschrieben stat /
Sant Peter am zehenden thut sagen.
Johannis am dritten ist auch gemelt /
also hat got geliebet dy welt /
sein son hat er yhr geben / wer glauben thut an Jhesum Crist /
der erlangt das ewig leben
Zun Römern am dritten höret mer /
nymantz wirt [45] selig durch dy alte Er /
dy sund wirt allein dadurch erkant /
der glaub farer vns zum vater land /
als vns sant paulus hat oft bekant.
Dy gerechtikeyt gottes durch Jesum christ /
wer an ym selber verzaget ist / thut sych allein der trösten / dem synd bedeckt dy sunde seyn /
durch Jhesum Christ das Lemleyn.
Er starb fur vnser missetat /
das heyl er vns erworben hat /
wo er nit wer geborn /
so weren wir alle zumal verlorn /
Gott hats yhm also ausserkoren
Abraham gab Got grosse eer /
Ja do er glawbet seiner leer /
zun Römern am vierden vnterscheit /
got hats ym selber zugesagt /
wart ym gezelt zur gerechtikeyt.
Gottes werck der glaube ist /
als wy man in Johanne list / wol yn den sechsten vnterscheyt /
Got hats vns alles zugesagt /
den gebar Maria dy reyne magt.
So nun bey dir der glawb ist recht /
so erzeygestu dich ein gottes knecht / durch lieb an deinem nechsten. Als sych Gott dir erzeyget hatt /
mitt dienst nach allem vermugen.
Nun höre was got durch Mosen gebott /
ist ymantz arm yn deiner stat /
so thu ym auff dy hende dein / laß dir sein nott dein eigen sein /
beweis an yhm den glauben deyn.
Wirt yemantz schreyen yn Hymel zu mir / zu eyner sunde sol es werden dir /
vom wucher soltu freyen dich / Got wils also haben glaub sycherlich /
wie dan die schrifft thut warnen dich.
Mathei am funfften als man lyst / wy dir vnd mir gebotten ist /
wil ymant von dir borgen /
versags ym nitt zu keinem frist
ob er villeycht dein feynd ist.
Der armen ist das hymelreich /
das soll yr glauben alle gleich / vmb Ablas kein gelt mehr geben / bescheret dir ychts der liebe got /
dy arme sollens von dir nemen.
Nun höret yr man vnd yunge knaben / got sollen wir stetes fur augen haben / sein gebot wol an den wenden. vnd sollen sye lernen vnsere kindt /
auch tragen yn den henden
Du stehest oder gehest vber feldt /
wy got durch Mosen hat gemelt / sein liebe saltu betrachten / die er dir ertzeiget durch Jesum christ /
der dich vom gesetz loß thut machen.
Noch eyns das ich dir sagen wil /
Christi Ritter mussen leyden vil /
not schand vnd spot yn aller welt /
mit yhrem fleisch sich legen yns felt /
nach dem vnd es Gott woll gefelt.
Vertzage nit werde Ritter gut /
Got helt dich selber yn seyner huet / wann er die vberwunden hat / tod sunde hel vnd alle not /
ein kron er dir erworben hat
Hie lassen vns bleiben zu dyser frist / vnd schreyen allezu Jhesu Christ / der allein vnser tröster ist /
von allem vbel hat er vns erlost /
hab lob vnnd danck du susser trost.
Vnd teyl vns mit dein teglich brot.
Ich meyne alleyne das götlich wort / die eynige speys vnser seel /
So schadt vns nicht keyn vngefel /
vnd bleibet allein got vnser heyl.
AMEN.